Mini Cooper 2007 | Autoliitto
Mini Cooper sai aikuismatkustajien kolariturvallisuudesta täydet viisi tähteä. Lapsiturvallisuudesta autolle annettiin kolme tähteä viidestä ja jalankulkijaturvallisuudesta kaksi tähteä neljästä.
Mini Cooper on varustettu muun muassa kuljettajan ja etumatkustajan etuturvatyynyillä, sivuturvatyynyllä sekä päätä suojaavalla turvaverholla. Etuistuimilla on turvavöiden esikiristimet ja voimanrajoittimet. Turvavyömuistuttimet löytyvät sekä etu- että takaistuimilta, ja takaistuimilla on Isofix-kiinnikkeet lastenistuinta varten. Lisäksi autossa on ABS-jarrut, sähköinen jarruvoimien jako, hätäjarrutehostin, kaarrejarrutusjärjestelmä ja renkaan tyhjenemisestä ilmoittava järjestelmä.
Etumatkustajan paikalla oleva turvatyyny voidaan kytkeä pois päältä, jolloin voidaan käyttää selkä menosuuntaan asetettavaa lasten turvaistuinta. Kuljettaja ei kuitenkaan saa riittävän selvästi tietoa turvatyynyn tilasta. Tarrat, joissa varoitettiin turvaistuimessa selkä menosuuntaan istuvan lapsen sijoittamisesta etuistuimelle, olivat epäselvät.
Sivutörmäystestissä kolmevuotiaan lapsen turvaistuin kääntyi, eikä turvaistuimen sivureuna enää suojannut nuken päätä. Samassa testiosiossa puolitoistavuotiasta lasta esittäneen nuken pää osui auton sisäverhoukseen, mikä aiheutti päälle loukkaantumisriskin.
Takaistuimen reunapaikkojen Isofix-kiinnikkeet oli epäselvästi merkitty.
Mini Cooperissa on turvavyömuistuttimet kaikilla istuinpaikoilla.
Sekä auton puskuri että konepeiton etureuna jäivät testissä pisteittä.